Diari Oficial de la Generalitat Valenciana


Sumari del DOGV 8191, del 15-12-2017 (2017/11132)

ORDRE 44/2017, de 5 de desembre, de la Conselleria d'Educació, Investigació, Cultura i Esport, per la qual s'aproven les bases reguladores de la concessió de subvencions destinades a finançar la reforma i modernització d'instal·lacions i equipament d'espais escènics existents.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2017/12/05/44/dof/vci/html**

### Dades del document

Número de DOGV
:   8191

Data del DOGV
:   15-12-2017

Secció del DOGV
:   I. DISPOSICIONS GENERALS

Número del document
:   2017/11811

CVE
:   TQFQ-M-2717-28170

Data del document
:   05-12-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 44/2017, de 5 de desembre, de la Conselleria d'Educació, Investigació, Cultura i Esport, per la qual s'aproven les bases reguladores de la concessió de subvencions destinades a finançar la reforma i modernització d'instal·lacions i equipament d'espais escènics existents. [2017/11366]  
PREÀMBUL  
  
Les infraestructures escèniques han experimentat un important creixement qualitatiu i quantitatiu a la Comunitat Valenciana. En les últimes dècades la Generalitat, les diputacions i ajuntaments, així com moltes empreses i entitats del sector, han dut a terme un notable esforç per a promoure inversions que tenien com a finalitat construir, rehabilitar o millorar els espais apropiats que són necessaris per a l'exhibició de les arts escèniques i la música. Sota aquesta tipologia o denominació es troben tant els teatres com els auditoris que són, en general, infraestructures que requereixen quantioses inversions per a la seua construcció i manteniment, en bona part a causa de l'exigència d'equipament i instal·lacions especialitzats.  
La Generalitat ha promogut i impulsat aquestes noves infraestructures culturals en col·laboració, com déiem, amb altres institucions i entitats, també per a estendre el seu abast territorial a totes les comarques valencianes i als principals municipis de la Comunitat. Aquest esforç inversor s'inicia bàsicament amb la posada en marxa del programa Música 92 la gestió del qual, sota altres denominacions, ha tingut continuïtat fins als nostres dies.  
Conclosa pràcticament aquesta fase d'expansió i creació d'infraestructures culturals, la reforma, modernització i manteniment, en especial dels espais escènics, ha de constituir també un objectiu de la política cultural de la Generalitat. Aquestes actuacions semblen clarament necessàries perquè puguem continuar comptant amb els actuals escenaris que al seu dia van exigir fortes inversions econòmiques. Comprenen per això l'adaptació, millora o modernització d'aquestes infraestructures i les seues instal·lacions i en especial les referides a aspectes tècnics, energètics i d'accessibilitat. Tot això amb l'objectiu que puguen continuar funcionant en condicions adequades i, si és possible, complint amb les normatives tècniques vigents en l'actualitat que resulten més segures i exigents que les existents en el moment que es van construir o van rehabilitar aquests edificis.  
Per a donar resposta a aquesta necessitat, s'ha creat la línia de subvenció S8224000, de caràcter genèric, que preveu la concessió d'ajudes econòmiques per mitjà de convocatòria pública a què podran accedir els propietaris i gestors de sales i espais escènics que desitgen executar un projecte en consonància amb aquesta finalitat.  
Per tractar-se d'una concessió de concurrència competitiva, per tant a l'abast de totes les possibles persones interessades, la seua gestió s'ha de produir d'acord amb el que disposa l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Aquesta disposició preveu l'aprovació d'unes bases reguladores mitjançant una ordre del titular de la conselleria, en l'elaboració de la qual s'ha de seguir el procediment previst per a les disposicions de caràcter general i publicar-se en el Diari Oficial de la Generalitat Valenciana.  
Així doncs, la necessitat d'aquesta disposició es justifica tant pel mandat legal esmentat com per la pròpia oportunitat de les subvencions a concedir, la finalitat última de les quals és la de millorar els instruments i mitjans que han d'afavorir l'accés de la ciutadania als béns de la cultura, en aquest cas els relacionats amb el teatre, la música, la dansa i altres manifestacions escèniques.  
D'altra banda, es considera que la concessió d'aquestes subvencions als propietaris i gestors d'espais escènics serà un instrument eficaç, perquè el cofinançament públic d'aquestes inversions facilitarà i impulsarà la seua execució en un moment en què, com déiem, moltes infraestructures construïdes o rehabilitades en les últimes dècades necessiten importants intervencions per a garantir el seu funcionament en condicions adequades per a aconseguir aquests objectius.  
Aquestes bases reguladores són conformes al principi de proporcionalitat al contindre la regulació imprescindible per a atendre la necessitat a cobrir a través de la concessió d'ajudes públiques i complir el que disposen les lleis 1/2015, de la Generalitat, i 38/2003, de 17 de novembre, general de subvencions.  
Per a garantir el principi de seguretat jurídica, aquesta nova regulació prevista en les dos lleis esmentades en el paràgraf anterior és coherent amb l'ordenament jurídic estatal i de la Unió Europea que determinen un marc jurídic estable, predicible, clar i de seguretat, que facilite el seu coneixement, comprensió i aplicació per a persones físiques o jurídiques i altres administracions públiques interessades.  
La disposició de caràcter general que s'aprova té en compte el principi de transparència, perquè totes les normes reguladores i d'aplicació d'aquestes ajudes es publiquen en el Diari Oficial de la Generalitat Valenciana i en la Base de Dades Nacional de Subvencions i el seu accés a través d'internet és obert i universal. Els potencials destinataris d'aquestes ajudes han tingut una participació activa en l'elaboració d'aquesta norma i la tindran també en la gestió d'aquestes subvencions al poder participar, a través dels seus representants, en les comissions de valoració dels projectes i sol·licituds.  
En aplicació del principi d'eficiència, aquesta nova disposició evita càrregues administratives innecessàries o accessòries, que es limiten a aquelles que resulten imprescindibles per a la finalitat del procediment de concessió. La seua gestió es durà a terme atenent criteris de racionalitat i economia de mitjans.  
L'aprovació d'aquesta disposició de caràcter general està prevista en el Pla normatiu de la Generalitat 2017, aprovat per Acord del Consell de 17 de febrer de 2017.  
L'establiment i convocatòria d'aquestes subvencions no està subjecte a l'obligació de notificació prèvia a la Comissió Europea d'acord amb el que disposa el Reglament núm. 651/2014, de la Comissió, de 17 de juny de 2014, pel qual es declaren determinades categories de subvenció compatibles amb el mercat interior en aplicació dels articles 107 i 108 del Tractat, al no poder superar el seu import individualitzat el milió d'euros ni el 80 % dels costos subvencionables previst en l'article 53.8, ni excedir els límits imposats en l'article 4.1 d'aquest reglament perquè siga procedent la seua aplicació.  
Per això, havent-se emés els informes preceptius previstos en les normes d'aplicació i en virtut de les facultats que em confereix l'article 28 de la Llei de la Generalitat 5/1983, de 30 de desembre, del Consell, l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com la Llei 38/2003, de 17 de novembre, general de subvencions, conforme amb el Consell Jurídic Consultiu de la Comunitat Valenciana,  
  
  
  
ORDENE  
  
Article únic. Aprovació de les bases reguladores  
S'aproven les bases reguladores de la concessió de subvencions en règim de concurrència competitiva, destinades a finançar la reforma i modernització d'instal·lacions i equipament d'espais escènics existents que s'adjunta com a annex d'aquesta ordre.  
  
  
DISPOSICIÓ ADDICIONAL  
  
Única. No-incidència pressupostària  
Aquesta ordre no té incidència pressupostària. En cada exercici es tramitarà la convocatòria anual d'aquestes subvencions d'acord amb l'import que reculla la Llei de pressupostos de la Generalitat per a aquest.  
  
  
DISPOSICIÓ TRANSITÒRIA  
  
Única. Règim transitori de la puntuació mínima necessària per a accedir a aquestes ajudes  
Atés que el criteri de valoració previst en la base 9.1.c no es podrà aplicar plenament fins que s'hagen produït almenys tres convocatòries d'aquestes ajudes, la puntuació mínima prevista en el punt 3 de la base 10 per a les tres primeres convocatòries serà de 25 punts per a la primera i de 27 i 28 punts respectivament per a les dues següents.  
  
  
DISPOSICIONS FINALS  
  
Primera. Habilitació normativa  
S'autoritza la persona titular de la direcció general que tinga assignades les funcions corresponents per a la gestió d'aquestes subvencions perquè, en l'àmbit de les seues competències, adopte les mesures o resolucions necessàries per a l'execució i aplicació d'aquesta ordre.  
  
Segona. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 5 de desembre de 2017  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
ANNEX  
Bases reguladores de la concessió de subvencions destinades  
 a finançar la reforma i modernització d'instal·lacions   
i equipament d'espais escènics existents  
  
1. Objecte i règim jurídic d'aquestes subvencions  
1. Les subvencions que es regulen en aquestes bases tenen com a finalitat finançar inversions que tinguen per objecte la reforma i modernització d'instal·lacions i l'equipament d'espais escènics existents.  
  
2. Als efectes d'aquestes bases, s'entenen com a espais escènics existents els centres culturals o part d'aquests les característiques dels quals són adequades per a la representació d'arts escèniques i musicals davant del públic, que es troben en alguna de les situacions previstes en aquestes bases.  
3. Aquestes subvencions es regiran pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en els preceptes bàsics de la Llei 38/2003, de 17 de novembre, general de subvencions, en el Reglament que la desplega, aprovat pel Reial decret 887/2006, de 21 de juliol, i en aquestes bases reguladores.  
  
2. Requisits per a sol·licitar i si és el cas obtindre aquestes subvencions  
1. Aquestes subvencions es podran sol·licitar per a finançar inversions que tinguen per objecte l'execució d'obres reforma, rehabilitació i modernització d'instal·lacions i equipament de sales o espais escènics existents, que s'executen íntegrament dins de l'any natural en què es produïsca la seua convocatòria.  
2. Requisits que han de complir els sol·licitants. Podran sol·licitar aquestes subvencions:  
a) Les persones físiques i jurídiques, públiques o privades, que ostenten la propietat dels immobles on s'ubiquen els espais escènics en què es pretenga dur a terme la inversió.  
b) Els ens i organismes públics amb personalitat jurídica pròpia, creats per entitats locals, si els correspon la gestió dels espais escènics i han sigut autoritzats per aquestes per a prendre part en la corresponent convocatòria. En aquest cas, la sol·licitud de la subvenció així com l'execució i justificació de la inversió correspondrà a l'ens o organisme autònom i les obligacions referides a l'ús de l'immoble a qui ostente la propietat d'aquest.  
c) Les empreses, entitats i persones físiques o jurídiques de naturalesa privada, gestores de sales públiques o privades, si han sigut autoritzades pels seus propietaris per a la realització d'obres o equipaments en aquestes. L'ens gestor serà responsable de la sol·licitud de la subvenció i de l'execució de la inversió i la seua justificació. Les obligacions d'ús o destinació de la sala les assumirà el beneficiari i subsidiàriament el propietari d'aquesta, d'acord amb el que disposen aquestes bases.  
3. Requisits referits a l'espai escènic objecte de la sol·licitud. Es podran admetre sol·licituds que es referisquen a espais escènics que complisquen els requisits següents:  
a) Estar radicats en algun municipi de la Comunitat Valenciana.  
b) Trobar-se en alguna de les situacions següents:  
1a. Espais escènics en funcionament.  
2a. Espais escènics que, encara estant tancats o sense ús, s'acredite que amb l'execució de les inversions per a les quals se sol·licita la subvenció es podran obrir al públic en la temporada o curs següent a aquell en què es produïsca la convocatòria d'aquestes ajudes.  
3a. Espais escènics de recent construcció, sempre que es puga certificar la conclusió completa d'aquestes obres en el moment de presentar la sol·licitud de la subvenció i es justifique, amb els documents procedents, la possibilitat de posar-lo en funcionament la temporada o curs següent a aquell en què es produïsca la convocatòria d'aquestes ajudes.  
  
4. Tots els requisits previstos en aquestes bases i la resta de normes d'aplicació a aquestes subvencions s'hauran de complir abans de la finalització del termini de sol·licitud d'aquestes.  
  
3. Forma d'acreditar el compliment dels requisits exigits. Sol·licitud d'aquestes ajudes  
1. L'acreditació dels requisits indicats es realitzarà de la manera següent:  
a) Propietat de l'immoble. El sol·licitant aportarà un certificat d'inscripció de l'immoble en l'inventari de béns immobles si el propietari és una persona pública i certificat o nota simple emés pel Registre de la Propietat corresponent en els altres casos.  
b) Autorització per a realitzar les obres objecte d'aquesta convocatòria: haurà d'expedir-la l'òrgan competent de l'ens propietari de la sala. En el mateix document, que figurarà com a model en l'annex de cada convocatòria, s'inclourà expressament el compromís d'ús o destinació de la sala pel termini que preveuen aquestes bases.  
c) Situació de l'espai escènic.  
1r. En les sol·licituds que es referisquen a espais escènics que es troben en funcionament s'acreditarà aquesta circumstància per mitjà de declaració responsable que s'inclourà en el document model de sol·licitud de la subvenció.  
2n. Els qui presenten sol·licituds referides a espais escènics que es troben tancats o sense ús, aportaran informe tècnic subscrit per un arquitecte o arquitecte tècnic que justifique que, amb la realització de les inversions per a les quals se sol·licita la subvenció, la sala quedarà en condicions d'ús normal, acompanyat de declaració responsable per la qual el propietari i, si és el cas, el gestor es comprometen a la reobertura d'aquesta la temporada o curs següent, que figurarà igualment en el document de sol·licitud de la subvenció.  
3r. Els qui presenten sol·licituds per a executar projectes en espais escènics de recent construcció aportaran certificat final d'obra expedit pel tècnic director d'aquesta i declaració responsable per la qual, tant el propietari com si és el cas el gestor de l'immoble, es comprometen a l'obertura de la sala en el curs o temporada següent a aquell en què s'haja produït la convocatòria d'aquestes subvencions, que figurarà igualment en el document de sol·licitud de l'ajuda.  
  
2. La sol·licitud d'aquestes subvencions es realitzarà en la forma i terminis que es determine en la resolució anual de convocatòria d'aquestes subvencions que es publicarà en el Diari Oficial de la Generalitat Valenciana i estarà subjecta a les següents limitacions quant al nombre de projectes a presentar:  
a) Cada propietari o gestor de sales escèniques només podrà presentar una sol·licitud de subvenció per convocatòria, que s'haurà de referir a un únic centre cultural.  
b) Les entitats locals i els seus organismes o ens dependents no podran concórrer simultàniament a la convocatòria d'aquestes ajudes, encara que es referisquen a espais escènics distints. En cas de produir-se aquesta concurrència, només s'admetrà la sol·licitud formulada per l'entitat local.  
c) No es podrà presentar més d'una sol·licitud per a un mateix espai escènic en cada convocatòria, encara que provinguen de persones interessades diferents.  
  
  
4. Supòsits exclosos  
1. No podran obtindre la condició de beneficiaris d'aquestes subvencions les entitats en les quals concórrega alguna de les circumstàncies indicades en l'article 13 números 2 i 3 de la Llei general de subvencions.  
2. S'exclouran les sol·licituds que no s'ajusten o no acrediten adequadament el compliment dels requisits exigits en aquestes bases, especialment en la base 2, i les que formulen els qui, d'acord amb la Llei general de subvencions, no puguen adquirir la condició de beneficiaris de subvencions.  
3. No s'acceptaran les sol·licituds de subvenció que es referisquen a les inversions o espais escènics següents:  
a) Actuacions en instal·lacions generals o zones d'ús comú de l'edifici no exclusives de les sales o espais escènics. No serà procedent l'exclusió si l'immoble es destina únicament a les representacions d'arts escèniques o musicals per no disposar d'espais aptes per a altres usos.  
  
b) Equipament l'ús previst del qual excedisca les necessitats i usos propis dels espais escènics.  
c) Projectes d'inversió el pressupost d'execució material dels quals supere el cost subvencionable establit en cada convocatòria, encara que es podrà requerir l'esmena d'aquesta circumstància i admetre's la sol·licitud si es produeix aquesta.  
d) Projectes d'inversió en què no quede acreditat que es refereixen a espais escènics tal com estan definits en la base 1.  
e) Projectes d'inversió per a salons d'actes i espais que, encara que s'adapten al que preveu el punt 2 de la base 1, formen part d'edificis o immobles en què no es puga justificar una finalitat cultural principal per part dels seus propietaris o gestors. A aquests efectes s'entendrà com a edifici o immoble la propietat, finca registral o unitat funcional.  
  
f) Projectes d'inversió referits a sales comercials de cine.  
g) Projectes d'inversió promoguts per societats musicals que, encara sent titulars d'espais escènics, es puguen acollir a les subvencions regulades en les bases aprovades per Ordre 57/2016, de 21 de setembre, de la Conselleria d'Educació, Investigació, Cultura i Esport.   
  
h) Sol·licituds referides a espais escènics situats en centres docents de qualsevol titularitat i nivell escolar o acadèmic.  
i) Sol·licituds que incloguen com a objecte de la inversió més d'un espai escènic.  
j) Sol·licituds que es referisquen a espais escènics que no es destinen o vagen a destinar preferentment a l'exhibició d'espectacles o representacions escèniques o musicals de caràcter professional i en general aquelles relacionades amb espais escènics en què almenys el 80 % de la capacitat temporal o espacial anual no es destine a fins culturals.  
k) Projectes d'inversió que no es vagen a executar en la seua integritat l'any natural en què es produïsca aquesta convocatòria.  
4. També s'exclouran d'aquest procediment les sol·licituds concurrents que no s'ajusten a les limitacions establides en els paràgrafs a i c de l'apartat 2 de la base 3.  
  
5. Costos subvencionables i pressupost de les inversions  
1. El pressupost de la inversió, per al seu promotor, podrà estar constituït pel cost d'execució material de les obres i els subministraments, així com per les despeses necessàries per a la seua execució i a més per conceptes com l'IVA, cost de llicències i autoritzacions, benefici industrial, despeses generals i honoraris tècnics.  
2. Als efectes del procediment regulat en aquestes bases i en totes les seues fases, només es considerarà el pressupost d'execució material com a cost subvencionable o pressupost de la inversió, i se n'exclouran tots els altres conceptes que no formen part d'aquest.  
3. El pressupost d'execució material serà el resultat obtingut per la suma dels productes del nombre de cada unitat d'obra o subministrament pel seu preu unitari i de les partides alçades degudament justificades que no podran suposar més d'un 10 % del total.  
4. En cas de dubte en la interpretació dels apartats anteriors, caldrà ajustar-se al que disposen les normes sobre contractes del sector públic, quan es puguen aplicar.  
5. En aquest procediment, l'adquisició de subministraments per a l'equipament que requerisca obres o altres actuacions per a la seua instal·lació es tramitarà com si es tractara d'un projecte d'obres.  
6. El cost subvencionable de les inversions per a les quals se sol·licite aquesta ajuda no podrà ser superior a l'import que es determine en la convocatòria anual d'aquestes subvencions. En cap cas, aquest import màxim establit en la convocatòria excedirà 100.000,00 ?.  
  
6. Compatibilitat d'aquestes subvencions  
1. Les subvencions que es regulen en aquestes bases són compatibles amb qualsevol altra ajuda o subvenció concedida per al mateix fi.  
2. Si el sol·licitant o el beneficiari d'aquestes subvencions compta amb altres ingressos, ajudes o subvencions per a finançar aquesta inversió es tindrà en compte el següent:  
a) En la fase prèvia a la concessió de les subvencions, el pressupost subvencionable de la inversió serà el d'execució material de la inversió projectada, menys l'import d'altres ajudes, subvencions o ingressos obtinguts i declarats pel sol·licitant.  
b) Si la concessió d'altres ajudes i subvencions es produeix després de la resolució de la convocatòria corresponent, només es minorarà la subvenció en el cas que ambdós aportacions superen el cost d'execució material de la inversió.  
3. La falta d'informació d'altres ajudes i subvencions o ingressos rebuts pels beneficiaris d'aquestes subvencions podrà donar lloc a la pèrdua de la subvenció o a l'exigència de reintegrament d'aquesta.  
4. Les indemnitzacions pagades o reconegudes per companyies asseguradores als sol·licitants s'hauran d'incloure igualment en la informació sobre ingressos i altres subvencions que s'exigeix en aquestes bases, sempre que es referisquen a danys produïts en l'edifici la reparació o la solució dels quals es contemple en el projecte tècnic que es presente amb la sol·licitud d'aquestes subvencions.  
  
7. Òrgans competents per a la tramitació i resolució del procediment  
1. Correspondrà la instrucció del procediment de concessió d'aquestes subvencions a la direcció general que tinga atribuïdes les competències corresponents en el reglament orgànic i funcional de la conselleria de què forme part.  
2. Per a l'avaluació de les sol·licituds, conforme preveu l'article 22 de la Llei general de subvencions, es constituirà una comissió tècnica de valoració que adaptarà el seu funcionament a les regles generals que s'apliquen als òrgans col·legiats d'acord amb el que estableix l'article 15 i següents de la Llei 40/2015, d'1 d'octubre, de règim jurídic del sector públic. La seua composició, que s'ha d'ajustar als principis previstos en la Llei orgànica 3/2007, de 22 de març, per a la igualtat efectiva de dones i homes, serà la següent:  
  
a) La persona titular de la subdirecció general a qui corresponga aquesta matèria ostentarà la presidència de la comissió, i podrà delegar en un altre funcionari de la direcció general a què pertanga.  
En el cas que el reglament orgànic i funcional de la conselleria competent no preveja aquesta unitat administrativa de nivell superior o es trobe vacant, presidirà la comissió tècnica la persona titular de la direcció del servei que s'indica en l'incís 1r de la relació de vocals que segueix.  
b) Vocals:  
1r. La persona que ostente la direcció del servei competent per a la gestió d'aquestes subvencions, d'acord amb el que dispose el reglament orgànic i funcional.  
2n. Dos persones representants de les empreses gestores o propietàries de sales escèniques, designades per la direcció general responsable de la instrucció d'aquest procediment, oïdes les associacions del sector. No podran pertànyer a la mateixa associació o federació.  
3r. Una persona representant de l'organisme de la Generalitat a qui corresponga la gestió de la política teatral i musical, nomenada per la direcció general d'aquest.  
4t. Una persona representant del circuit o xarxa de col·laboració i cooperació en matèria d'arts escèniques i música de la Generalitat, nomenada per la direcció general de l'organisme responsable de la seua gestió.  
5é. Una persona amb qualificació tècnica relacionada amb les matèries objecte d'aquestes subvencions designada per la direcció general responsable de la gestió d'aquestes a proposta de la Federació Valenciana de Municipis i Províncies.  
6é. Una persona funcionària amb titulació en arquitectura o arquitectura tècnica, designada per la direcció general responsable d'aquest procediment, o a falta d'això, per la persona titular de la sotssecretaria i podrà recaure la designació, en aquest cas, en qualsevol persona funcionària amb aquesta titulació adscrita a la conselleria convocant.  
7é. Una persona funcionària adscrita a la direcció general competent en la gestió d'aquestes subvencions, designada per la persona titular d'aquest centre directiu.  
c) Secretaria: exercirà la secretaria de la comissió tècnica la persona esmentada en l'incís 7é de la relació de vocals.  
3. La direcció general responsable, a la vista del dictamen d'aquesta comissió tècnica, procedirà a evacuar el tràmit d'audiència a través d'anunci en la web de la conselleria convocant o per mitjà de notificació individual a les persones interessades efectuada a l'adreça de correu electrònic indicada en el document de sol·licitud de la subvenció. A partir d'aquesta publicació o notificació i durant un termini de 10 dies, les persones interessades en el procediment podran accedir a l'esmentat dictamen i presentar al·legacions. Es podrà ometre aquest tràmit d'audiència quan en el procediment no s'hagen tingut en compte altres fets o circumstàncies diferents dels de les sol·licituds i la resta de documentació que ha d'acompanyar-les.  
4. Conclòs, si és el cas, el tràmit d'audiència i tenint en compte el dictamen de la comissió tècnica, la direcció general, com a responsable de la instrucció d'aquest procediment, formularà la proposta de resolució de la convocatòria.  
5. La persona titular de la conselleria que corresponga d'acord amb el seu reglament orgànic serà l'òrgan competent per a resoldre la convocatòria anual d'aquestes subvencions. L'acte pel qual es resol la convocatòria posarà fi a la via administrativa.  
6. En la resolució per la qual es convoquen aquestes subvencions es podran especificar les denominacions vigents dels òrgans superiors, centres directius i unitats administratives competents per a la seua gestió d'acord amb el que disposen els apartats anteriors.  
  
8. Procediment de concessió d'aquestes subvencions i termini màxim per a notificar la resolució corresponent  
1. Aquestes subvencions es concediran en règim de concurrència competitiva.  
2. La convocatòria per a la concessió d'aquestes subvencions s'haurà de resoldre i notificar a les persones interessades en el termini màxim de sis mesos comptadors des de l'endemà de la publicació de la resolució que aprove aquesta. Transcorregut aquest termini sense resolució expressa, les sol·licituds s'entendran desestimades.  
3. La resolució d'aquesta convocatòria serà notificada per mitjà de la publicació en el Diari Oficial de la Generalitat Valenciana.  
  
9. Criteris objectius d'atorgament d'aquestes subvencions i ponderació d'aquests  
1. Per a elaborar el seu dictamen sobre les sol·licituds presentades, la comissió tècnica tindrà en compte els criteris següents:  
a) Objecte de la inversió. Es podrà assignar per aquest concepte fins a 40 punts, d'acord amb la distribució següent:  
1r. Els projectes que contemplen actuacions en l'escenari de la sala i les seues instal·lacions o que tinguen per objecte la supressió de barreres arquitectòniques i millores en l'accessibilitat de les persones: fins a 10 punts per cada un d'aquests, en funció del percentatge que supose en el pressupost total de la inversió.  
2n. Les actuacions que tinguen per objecte millorar la seguretat general del centre cultural, l'estalvi i eficiència energètica, la millora d'instal·lacions o equipament de la sala, excepte de l'escenari, i el restabliment de l'estanquitat de l'immoble es valorarà de 0 a 5 punts per concepte, en funció del percentatge que supose en el pressupost total de la inversió.  
3r. En el cas que l'objecte de la inversió no incloga cap dels conceptes indicats en els incisos 1r i 2n d'aquest paràgraf es podran assignar fins a 10 punts, en funció de la necessitat i conveniència de la inversió per a aconseguir el correcte funcionament de la sala escènica.  
b) Adequació tècnica de la solució proposada per a resoldre els problemes i necessitats plantejats. Es podran concedir fins a 10 punts.  
  
Per a l'aplicació d'aquesta puntuació es tindrà en compte el següent:  
  
1r. Es valorarà la qualitat i durabilitat de les solucions proposades i en general la seua viabilitat tècnica i econòmica.  
2n. No podran obtindre més de 3 punts per aquest concepte els projectes que contemplen solucions parcials o estètiques de problemes en la sala o en l'immoble, excepte si es justifica que han quedat resolts amb anterioritat o que el projecte presentat inclou les solucions tècniques adequades.  
c) Obtenció d'aquestes subvencions en exercicis anteriors. S'atorgarà a cada sol·licitant 5 punts per cada un dels tres exercicis anteriors en els quals, havent-se produït la convocatòria d'aquestes subvencions, el propietari o el gestor de la sala no n'haja sigut beneficiari, amb independència que haja concorregut o no a aquest procediment. Es podrà obtindre un màxim de 15 punts.  
No puntuaran per aquest concepte:  
1r. Els sol·licitants que resultant beneficiaris d'aquestes subvencions en exercicis anteriors hagen perdut el dret a percebre-les en la seua totalitat per qualsevol causa ni els que van ser requerits per al seu reintegrament.  
2n. Les sol·licituds que es referisquen a una sala que ja va ser objecte de subvenció en els exercicis anteriors, per mitjà de sol·licitud formulada per una altra persona o entitat distinta.  
Les limitacions indicades en els dos paràgrafs anteriors només s'aplicaran a l'exercici en què s'hagen produït aquestes circumstàncies.  
d) Projecte i trajectòria artística de la sala. Es concediran fins a 15 punts en funció de la qualitat i permanència del projecte artístic de l'espai escènic. Es valoraran les tres temporades immediatament anteriors a la convocatòria.  
En les sol·licituds formulades per a sales tancades o sense ús i per a les de recent construcció, només es podran atorgar fins a 10 punts per aquest concepte si les persones interessades aporten el seu projecte artístic i previsions de programació per a la temporada següent.  
e) Altres conceptes. Es valoraran els següents:  
1r. Propietat i gestió de la sala:  
Sales integrades en el circuit d'arts escèniques i música de la Generalitat: 6 punts  
Sales de gestió i titularitat privades: 4 punts  
Resta de sales: 2 punts.  
2n. Sales o espais escènics situats en edificis que hagen patit incendis, inundacions, espoli o altres danys greus, sempre que no s'hagen originat per negligència en la gestió o per deficient manteniment. Totes aquestes circumstàncies s'hauran d'acreditar per mitjà de document oficial o, a falta d'això, per mitjà d'informe pericial. Es podran concedir fins a 3 punts.  
3r. Si la sala es troba ubicada en un immoble declarat bé d'interés cultural o bé de rellevància local, es concediran 3 punts.  
4t. En les sales amb aforament inferior a 1000 places, es concediran 5 punts si la sala compta amb un pla d'autoprotecció registrat. Aquesta circumstància s'acreditarà amb el corresponent certificat.  
5é. Es concediran 3 punts a les sol·licituds referides a sales o espais escènics ubicats en municipis amb població inferior a 3000 habitants, segons la revisió del padró municipal referida a l'1 de gener de l'any anterior a la corresponent convocatòria.  
El primer dels conceptes esmentats en aquest paràgraf e es deduirà de la informació facilitada en la sol·licitud i l'últim d'aquests s'estimarà d'ofici, i no caldrà l'aportació de cap document pels sol·licitants.  
  
2. Excepte en els casos expressament indicats per al paràgraf e, només es valoraran les circumstàncies que queden acreditades o justificades per la documentació aportada per cada sol·licitant.  
3. El dictamen de la comissió contindrà una relació ordenada per puntuació de totes les sol·licituds valorades i una proposta de distribució inicial de les subvencions que es realitzarà tenint en compte el que disposa la base següent. La proposta de desestimació de les subvencions que formule la comissió respecte de sol·licituds admeses es podrà basar en la insuficiència de crèdit si la proposta que es presenta esgota el total convocat o en l'obtenció d'una puntuació inferior a l'establida en la base següent.  
4. El dictamen de la comissió podrà contindre també observacions, anàlisis i recomanacions complementàries en relació amb l'aplicació dels criteris de valoració de les sol·licituds presentades.  
10. Quantia d'aquestes subvencions i criteris per a la seua determinació  
1. L'import a concedir s'establirà en la convocatòria corresponent i es finançarà a càrrec del capítol VII, línia de subvenció S8224000, del programa dels pressupostos de la Generalitat on es consigne aquesta o a càrrec de la línia que dispose la llei anual de pressupostos o la resolució de convocatòria esmentada.  
2. Per a la determinació de la quantia individual d'aquestes subvencions es tindrà en compte el següent:  
a) Les subvencions s'atorgaran seguint l'ordre de la puntuació obtinguda en la valoració de les sol·licituds, fins a esgotar l'import convocat.  
b) La quantia individual d'aquestes subvencions s'obtindrà per l'aplicació d'un percentatge d'aportació al cost subvencionable definit en la base 5. Aquest percentatge serà igual per a tots els beneficiaris d'una mateixa convocatòria.  
c) El percentatge d'aportació es fixarà en cada resolució de convocatòria d'aquestes subvencions que es publique i no podrà ser inferior al 60 % ni superior al 70 % del cost subvencionable.  
3. No obstant això, no podran optar a aquestes subvencions les sol·licituds valorades amb menys de 30 punts.  
4. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de la inversió subvencionada.  
  
  
11. Execució de les obres objecte d'aquestes subvencions. Subcontractació  
1. Els projectes d'inversió que contemplen l'execució d'obres que afecten l'estabilitat, seguretat o estanquitat de l'edifici podran ser objecte de supervisió per tècnics de la direcció general a qui competisca la gestió d'aquesta convocatòria o per tècnics designats per la conselleria de què depenga. Aquesta supervisió serà preceptiva si les obres modifiquen l'estructura o fonamentació de l'edifici i tindrà per objecte verificar que s'ha tingut en compte la normativa tècnica i les disposicions legals o reglamentàries que siguen aplicables per a cada tipus de projecte.  
2. Si una vegada concedides les subvencions cal modificar el projecte d'execució, memòria valorada o pressupost detallat de la inversió, s'haurà de sol·licitar autorització prèvia a la direcció general responsable d'aquest procediment aportant el document tècnic modificat que corresponga. S'acompanyarà de l'escrit de sol·licitud subscrit per qui exercisca la representació legal de l'entitat beneficiària de la subvenció i un informe tècnic que justifique els canvis en el programa de necessitats, objectius de l'obra o solució adoptada, segons siga procedent, respecte del projecte inicial. Per a resoldre aquesta sol·licitud es tindrà en compte el que disposa la base 15, número 2.  
3. La modificació del projecte, memòria valorada o pressupost detallat de la inversió estarà subjecta a les limitacions següents:  
a) No s'autoritzaran les modificacions d'aquelles característiques o continguts del projecte o document tècnic que van ser tinguts en compte en la valoració de la sol·licitud i que van donar lloc a la concessió de l'ajuda, llevat que es considere inequívocament equivalent la nova proposta.  
b) Si s'altera el pressupost final de l'obra, la Generalitat mantindrà el percentatge d'aportació previst en la convocatòria anual, però en cap cas es podrà incrementar la subvenció inicial.  
c) En el cas de reducció del pressupost d'execució material de la inversió, només s'autoritzarà si s'acredita el manteniment de l'objecte de la inversió descrit en el projecte o document tècnic inicial.  
d) L'increment del pressupost d'execució material de la inversió tindrà com a límit l'import que s'assenyale en la convocatòria com a pressupost o cost subvencionable màxim.  
4. Quan el pressupost d'execució material de l'obra siga igual o superior a 40.000 - (IVA exclòs) o es tracte de subministraments amb cost d'adquisició igual o superior a 15.000,00 - (IVA exclòs), el beneficiari de la subvenció haurà de sol·licitar almenys tres ofertes de diferents empreses capacitades per a dur a terme aquesta, d'acord amb el que disposa l'article 31.3 de la Llei 38/2003, de 17 de novembre, general de subvencions. Tot això sense perjuí de la tramitació que siga procedent quan el beneficiari de la subvenció siga una persona pública l'actuació de la qual se sotmeta a la legislació de contractes del sector públic.  
5. Els beneficiaris d'aquestes subvencions podran subcontractar amb tercers l'execució de les inversions fins al 100 % de l'import d'aquestes. Quan l'activitat concertada amb tercers supere el 20 % de l'import de la subvenció i aquest import siga igual o superior a 60.000 ?, la subcontractació estarà sotmesa als requisits següents:  
  
a) El contracte s'haurà de celebrar per escrit.  
b) La celebració del contracte haurà de ser autoritzada per la conselleria que concedeix l'ajuda, prèviament a la firma. El beneficiari cursarà la corresponent sol·licitud dirigida a la direcció general competent a què s'acompanyarà la proposta de contracte a subscriure.  
6. No es podrà fraccionar un contracte amb l'objecte de disminuir-ne la quantia i eludir el compliment dels requisits exigits en aquesta base o en la legislació de subvencions.  
7. Les inversions subvencionades s'executaran sota la responsabilitat exclusiva de qui les promoga, a qui correspondrà la direcció d'aquesta, la gestió dels contractes necessaris i l'obtenció dels permisos i llicències exigibles.  
8. Els contractistes quedaran obligats només davant del beneficiari de la subvenció que assumirà la total responsabilitat de l'execució de la inversió subvencionada davant de l'Administració.  
9. En cap cas es podrà concertar pel beneficiari l'execució total o parcial de les inversions subvencionades amb persones o entitats incapacitades per a això d'acord amb la legislació general de subvencions.  
  
  
12. Termini i forma de justificació d'aquestes subvencions i pagament d'aquestes  
1. El tràmit de pagament d'aquestes subvencions s'iniciarà una vegada justificada l'execució de la inversió per part de cada beneficiari i es farà efectiu per mitjà de transferència al compte bancari indicat en la sol·licitud.  
2. Per a justificar l'execució de les inversions subvencionades, els beneficiaris hauran de presentar un compte justificatiu format pels documents següents:  
a) Document model específic per a la justificació que es publicarà a aquest efecte com a annex en la resolució de convocatòria d'aquestes subvencions, emplenat i firmat per qui exercisca la representació legal del beneficiari.  
b) Justificació de l'execució de la inversió:  
1r. En el cas d'obres, s'aportarà una o diverses certificacions d'obra executada expedides pel tècnic director d'aquestes, firmada pel representant legal de la persona o entitat beneficiària en prova de conformitat. Cada certificació contindrà les relacions valorades a origen resultat del mesurament de les obres executades i de l'aplicació dels preus unitaris a què es va adjudicar. S'acompanyarà a cada certificació la factura corresponent i un mínim de 10 fotografies en suport digital que reflectisquen l'abast de l'obra realitzada.  
2n. Quan es tracte únicament d'equipament, es presentaran les factures que reflectisquen l'adquisició dels subministraments i acta de recepció d'aquests, subscrita per qui represente el beneficiari i per l'empresa o empreses subministradores.  
3r. En el cas d'equipament que necessite obres d'instal·lació, es justificarà d'acord amb el que preveu el punt 1r d'aquest paràgraf referit a obres.  
c) En les obres de pressupost d'execució material igual o superior a 40.000,00 ?, exclòs l'IVA, o subministraments el cost d'adquisició dels quals siga igual o superior a 15.000,00 ?, IVA exclòs, s'acompanyarà també còpia de les ofertes formulades per almenys tres empreses. Si no s'ha optat per la proposició econòmica més avantatjosa, s'adjuntarà a més un informe tècnic que justifique les raons d'aquesta decisió. Quan es tracte d'administracions públiques serà suficient aportar a aquest efecte un certificat del contingut de l'acte d'adjudicació del contracte, sempre que continga aquesta informació.  
3. Junt amb la justificació d'execució de la inversió prevista en l'apartat anterior, s'haurà d'acreditar que l'entitat o persona beneficiària es troba al corrent de les seues obligacions tributàries i davant de la Seguretat Social. No caldrà acompanyar aquests documents si en la sol·licitud de la subvenció s'autoritza la conselleria convocant a obtindre telemàticament els corresponents certificats. Les administracions públiques justificaran aquesta circumstància per mitjà de declaració responsable.  
4. En el cas que el beneficiari de la subvenció siga una entitat local i d'acord amb el que preveu l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana, perquè es puga tramitar el pagament d'aquestes subvencions caldrà que l'entitat beneficiària estiga al corrent en el compliment de l'obligació de rendició dels seus comptes anuals davant de la Sindicatura de Comptes.  
  
5. Una vegada comprovada i aprovada la documentació justificativa i practicada la liquidació procedent, s'ordenarà el pagament de la subvenció.  
6. Si es produeixen economies per baixes en les adjudicacions o reducció no significativa d'unitats d'obra o equipament executat l'import de les quals en conjunt no supere el 10 % del pressupost d'execució material de la inversió, els beneficiaris d'aquestes subvencions podran realitzar altres actuacions en la mateixa sala que complisquen íntegrament la finalitat i condicions d'aquestes bases. Aquestes noves inversions es finançaran amb la subvenció concedida i amb l'aportació del beneficiari en la mateixa proporció que la resta de la intervenció, sense que es puga derivar d'això cap dret a un increment de la subvenció inicial. Si se supera l'esmentat percentatge caldrà ajustar-se al que disposen els punts 2 i 3 de la base 11.  
7. Si l'import justificat finalment és inferior al pressupost d'execució material de la inversió presentat amb la sol·licitud, la quantia que es pagarà de la subvenció es reduirà en el mateix percentatge.  
8. Als efectes previstos en aquestes bases i en la corresponent convocatòria, es considerarà que la despesa s'ha realitzat quan la conselleria aprove la documentació justificativa prevista en el punt 2 d'aquesta base.  
9. Les subvencions no pagades totalment o parcialment per no executar-se la inversió o per ser incorrecta, incompleta o insuficient la seua justificació documental, quedaran sense efecte a partir del dia en què concloga el termini indicat en el punt 11 d'aquesta base, sense necessitat de nou tràmit per a declarar als seus beneficiaris en aquesta situació.  
D'acord amb el que preveu l'article 34.3 de la Llei general de subvencions, els beneficiaris que incórreguen en la circumstància indicada en el paràgraf anterior o en les previstes en l'article 37 de la llei esmentada, perdran el dret al cobrament total o parcial de la subvenció.  
Tot allò que s'ha indicat en aquest apartat s'entén sense perjudici dels casos en què procedisca incoar un expedient sancionador segons el que estableix l'article 52 i següents de la Llei general de subvencions.  
10. Els sobrants produïts per aplicació del que disposa el número anterior o per renúncia a la subvenció no podran ser reassignats a altres beneficiaris o sol·licitants.  
11. El termini per a presentar la documentació justificativa indicada en els punts 2 i, si és el cas, 3 quedarà obert amb la publicació de la resolució de concessió d'aquestes subvencions i finalitzarà en el mes de novembre, i s'haurà de concretar la data en la resolució de convocatòria.  
  
12. El termini de justificació d'aquestes subvencions es podrà ampliar si les operacions de tancament comptable i pressupostari de la Generalitat ho permeten, sempre que es preveja aquesta possibilitat en la resolució de convocatòria.  
Aquesta ampliació de termini es regirà pel que disposa la legislació sobre procediment administratiu comú de les administracions públiques i es podrà preveure amb caràcter general per a tots els beneficiaris o només per a aquells que ho sol·liciten en les condicions que establisca la resolució de convocatòria.  
  
13. Mètode de comprovació de la realització de les inversions objecte de subvenció. Pla de control  
1. De conformitat amb el que estableix l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la direcció general responsable en la instrucció de la convocatòria d'aquestes ajudes efectuarà la comprovació administrativa de la justificació documental de la subvenció concedida per mitjà de la revisió de la documentació establida en la base anterior, als efectes del pagament de la subvenció concedida.  
2. En el cas d'existir discrepàncies entre els valors comprovats per l'Administració i els que figuren en la documentació justificativa, l'entitat beneficiària podrà promoure la taxació pericial contradictòria en els termes que preveu l'article 33 de la Llei 38/2003, general de subvencions.  
3. El centre directiu responsable de la gestió d'aquestes subvencions durà a terme la comprovació material de l'efectiva execució de les inversions per mitjà del següent pla de control:  
a) Tipus de control: durant el primer semestre natural de l'any següent a aquell en què es va produir la convocatòria, es realitzarà un control administratiu i sobre el terreny, relatiu a l'execució de la inversió i de comprovació de la documentació administrativa aportada pel beneficiari de la subvenció.  
b) Criteris de selecció de la mostra: el control previst en el paràgraf anterior afectarà un expedient per cada 200.000,00 - o fracció igual o superior a 100.000,00 - d'import convocat. La selecció de la mostra es durà a terme per mitjà de sorteig, i se n'exclouran els expedients en què, per qualsevol motiu, no es va aconseguir la fase de reconeixement de l'obligació econòmica i pagament de la subvenció.  
c) L'import finalment pagat dels expedients seleccionats per al seu control haurà de suposar almenys el 10 % de l'import total pagat en aquesta línia de subvenció. Si després de la selecció aleatòria dels expedients a controlar no s'aconsegueix aquest percentatge, se substituirà el de menor quantia per un altre obtingut pel mateix mètode, fins a aconseguir l'esmentat percentatge.  
  
14. Obligacions dels beneficiaris  
1. Són obligacions dels beneficiaris d'aquestes subvencions:  
a) Executar la inversió que fonamenta la concessió de la subvenció d'acord amb la proposta presentada.  
b) Justificar documentalment l'execució de la inversió i el compliment dels requisits i condicions previstos, en la forma que regulen aquestes bases.  
c) Sotmetre's a les actuacions de comprovació a efectuar per la conselleria que convoque aquestes subvencions així com qualssevol altres de comprovació i control financer que puga realitzar la Intervenció General de la Generalitat i aportar quanta informació li siga requerida en l'exercici de les actuacions anteriors. Igualment se sotmetran a les actuacions d'inspecció i investigació previstes en la Llei 11/2016, de 28 de novembre, de la Generalitat, de l'Agència de Prevenció i Lluita contra el Frau i la Corrupció de la Comunitat Valenciana.  
  
d) Comunicar a la conselleria convocant l'obtenció d'altres subvencions, ajudes, ingressos o recursos per a aquesta finalitat, procedents de qualssevol administracions o ens públics o privats. Aquesta comunicació s'haurà d'efectuar tan prompte com es conega la seua consecució i, en tot cas, amb anterioritat a la justificació de l'aplicació donada als fons percebuts.  
e) Fer constar la col·laboració de la Generalitat en la inversió, en el cas que s'instal·len cartells en l'obra.  
f) Qualsevol persona jurídica privada que perceba durant el període d'un any ajudes o subvencions de la Generalitat, el seu sector públic o altres institucions previstes en l'Estatut d'Autonomia de la Comunitat Valenciana per import superior a 10.000,00 ?, haurà de donar l'adequada publicitat a aquesta, i indicarà almenys la conselleria o òrgan concedent, l'import rebut i la inversió subvencionada. La difusió d'aquesta informació es realitzarà preferentment a través de les corresponents pàgines web i, en cas de no disposar d'aquestes, per mitjà del portal que pose a la seua disposició la Generalitat. Tot això en virtut del que disposa la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
g) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com quants estats comptables i registres específics siguen exigits per aquestes bases reguladores, amb la finalitat de garantir l'adequat exercici de les facultats de comprovació i control.  
h) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
i) Procedir al reintegrament dels fons percebuts en els supòsits previstos en la Llei general de subvencions.  
j) Aportar els fons necessaris per a finançar la inversió en la part no subvencionada per la Generalitat.  
k) Disposar de les autoritzacions, permisos i llicències administratives que resulten necessàries per a executar les obres amb anterioritat a l'inici d'aquestes.  
l) Les que establisca la legislació sobre subvencions i hisenda pública.  
m) Obertura o reobertura de la sala o espai escènic quan s'haja adquirit tal compromís al sol·licitar la subvenció.  
2. Les obligacions d'ús i destinació de les sales on es realitzen les inversions subvencionades es regulen per les regles següents:  
a) El beneficiari de la subvenció s'obliga a mantindre la propietat i l'ús escènic de la sala, almenys, durant les cinc temporades completes i, en principi, ininterrompudes següents a la de publicació de la convocatòria.  
b) Quan el propietari de la sala haja adquirit altres compromisos de manteniment de la propietat i destinació de l'immoble per un termini diferent de l'indicat en el paràgraf anterior, prevaldrà el de major duració efectiva.  
c) En el cas que el beneficiari de la subvenció no ostente la propietat de l'immoble, l'obligació de mantindre la titularitat i destinar-lo a l'ús escènic correspondrà subsidiàriament al propietari de la sala. L'acceptació d'aquesta obligació quedarà reflectida en el document model pel qual s'autoritze la realització de les obres que es presentarà amb la sol·licitud de la subvenció.  
d) En el cas de compliment parcial del termini d'ús escènic de la sala, el beneficiari de la subvenció estarà obligat al reintegrament de la subvenció percebuda per import proporcional al temps que reste per a complir aquesta obligació.  
e) La Conselleria podrà autoritzar alguna adaptació no essencial d'aquestes obligacions d'ús per a facilitar el seu compliment, amb la sol·licitud prèvia escrita i motivada.  
  
15. Actuacions de l'Administració en cas d'incompliment de les obligacions. Circumstàncies que podran donar lloc a la modificació de la resolució de concessió  
1. En els supòsits de l'article 37 de la Llei 38/2003, de 17 de novembre, general de subvencions, i en cas d'incompliment de les obligacions a què es refereixen aquestes bases, es produirà la pèrdua del dret al cobrament total o parcial de la subvenció atorgada i es podrà deixar aquesta sense efecte o minorar la seua quantia, amb reintegrament de les quantitats indegudament percebudes i l'exigència dels interessos de demora des del moment del pagament de la subvenció.  
2. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per part d'altres administracions o ens públics o privats la suma total de les quals supere el cost subvencionable, donarà lloc a la modificació de la resolució de concessió.  
3. A més de les causes previstes en la llei, s'exigirà el reintegrament de la subvenció quan s'incomplisquen les obligacions d'ús o destinació de la sala o el compromís d'obertura o reobertura d'aquesta en la temporada següent a la de publicació de la convocatòria.  
4. El procediment de reintegrament de les quantitats indegudament percebudes l'iniciarà la conselleria competent en la gestió de la convocatòria notificant a la persona interessada l'import de la subvenció que ha de ser reintegrat a la Generalitat, l'obligació que ha resultat incomplida per l'entitat i la motivació que justifica el reintegrament.  
Aquest procediment de reintegrament haurà de garantir la preceptiva audiència a la persona interessada, abans de l'elaboració de la resolució definitiva. Aquesta serà notificada igualment a la persona interessada i tindrà naturalesa de liquidació definitiva a efecte del còmput del cobrament del deute en període voluntari de recaptació.  
L'entitat beneficiària haurà d'efectuar el reintegrament per mitjà de transferència bancària o xec nominatiu a favor de la Generalitat.  
5. El procediment de reintegrament d'aquestes subvencions i el règim sancionador es regirà pels preceptes bàsics de la Llei 38/2003, general de subvencions, i per la Llei 1/2015, de la Generalitat, d'hisenda pública, del sector públic instrumental i de subvencions.  
  
16. Comunicació d'aquestes subvencions a la Comissió Europea  
1. En el cas d'acumulació d'ajudes, caldrà ajustar-se al que disposa l'article 8 del Reglament número 651/2014, de la Comissió, de 17 de juny de 2014, pel qual es declaren determinades categories de subvenció compatibles amb el mercat interior en aplicació dels articles 107 i 108 del Tractat de Funcionament de la Unió Europea, sense que, en cap cas, les ajudes obtingudes puguen superar la intensitat i import màxim previstos en els articles 4.1 i 53.8 de l'esmentat reglament.  
  
2. Aquestes subvencions no es podran concedir a entitats que es troben en alguna de les situacions previstes en l'article 1.4, incisos a i c, del Reglament número 651/2014.  
3. Les subvencions que regulen aquestes bases seran objecte de comunicació a la Comissió Europea.  
  
17. Altres disposicions  
1. El centre directiu responsable de la instrucció d'aquest procediment podrà requerir la documentació complementària o aclaridora que justificadament es considere necessària en qualsevol fase d'aquest, en especial la relativa a aquelles circumstàncies que s'acrediten per mitjà de declaració responsable.  
2. Als efectes d'aquestes bases reguladores, s'entén com a temporada o curs el període comprés entre els mesos de setembre o octubre d'un any natural i juny o juliol de l'any següent.


Còpia Permalink ELI